Jason (mitologie) - Wikipedia
Jason bring die Goue Vlies vir Pelias, omstreeks 340–330 v.C., Louvre.
Jason (Grieks: Ἰάσων, Iásōn) was ’n karakter in die Griekse mitologie. Hy was bekend as die leier van die Argonoute en hul soektog na die Goue Vlies. Hy was die seun van Aison, die regmatige koning van Iolkos. Jason kom voor in verskeie letterkundige werke van die klassieke wêreld van Griekeland en Rome, onder andere die epiese gedig Argonoutika en die tragedie Medea.
2 Die soektog na die Goue Vlies
2.2 Jason se drie take
3 Jason se terugkoms
5 Epiese gedig
Pelias, Aison se magshonger halfbroer, wou oor die hele Thessalië regeer. Hy het Aison, die regmatige koning, onttroon en al Aison se afstammelinge doodgemaak, maar hy het Aison se lewe gespaar.
Aison se vrou, Alkimede, het ’n seun met die naam Jason gehad. Sy het Pelias ’n rat voor die oë gedraai en ’n groep huilende vroue om die pasgebore baba laat saamdrom sodat dit moes lyk asof die kind doodgebore is. Sy het die seun toe na die sentour Chiron gestuur om deur hom opgevoed te word. Uit vrees dat Pelias hom sou doodmaak, het sy beweer dat sy ’n verhouding met Chiron gehad het. Pelias, wat steeds bang was dat iemand hom sou onttroon, het ’n orakel gaan spreek, wat hom gewaarsku het teen ’n man met een sandaal.
Baie jare later, terwyl Pelias ’n spele gehou het ter ere van Poseidon, wat vermoedelik sy pa was, het Jason in Iolkos aangekom. Hy het een van sy sandale in ’n rivier verloor nadat hy ’n ou vrou (’n vermomde Hera) gehelp het om dit oor te steek. Sy het hom geseën, want sy het geweet wat Pelias in die mou voer.
Toe Jason Iolkos binnegaan, is hy aangekondig as ’n man met een sandaal. Jason het geweet dat hy eintlik die regmatige koning was en het dit vir Pelias gesê. Dié het geantwoord: "Om my troon te bestyg, wat jy sal, moet jy op ’n soektog na die Goue Vlies gaan." Jason het die uitdaging dadelik aanvaar.
Die soektog na die Goue Vlies[wysig]
Jason het ’n groot groep helde bymekaargemaak wat bekend was as die Argonoute na aanleiding van hul skip, die Argo. Onder die helde was die Boreade (seuns van Boreas, die Noordewind) wat kon vlieg, Herakles, Philoktetes, Peleus, Telamon, Orpheus, Castor en Pollux, Atalanta en